## Educació reprén el procediment de concerts educatius després de l’alçament de la suspensió dels terminis administratius del Govern

*** La Conselleria havia anunciat que prorrogava fins al pròxim curs els concerts vigents com a suport als centres afectats per la riuada
* El secretari autonòmic d’Educació s’ha reunit amb la patronal per a traslladar-los que es reprén el procés i que les sol·licituds han de presentar-se durant el mes de gener de 2025**

La Conselleria d’Educació, Cultura, Universitats i Ocupació ha représ el procediment de concerts educatius després de l’alçament de la suspensió dels terminis per a la tramitació dels procediments administratius, publicada en el BOE el passat 25 de desembre.

Des de la Conselleria d’Educació es va anunciar el mes de desembre passat la pròrroga fins al pròxim curs dels concerts educatius vigents com a suport als centres afectats per la riuada, en virtut de l’Orde PJC/1222/2024 per la qual se suspenien els terminis per a la tramitació dels procediments administratius. No obstant això, l’alçament de la suspensió dels terminis acordat pel Consell de Ministres deixa la mesura sense cobertura legal.

El secretari autonòmic d’Educació, Daniel McEvoy, s’ha reunit este dimecres amb representants de la Federació d’Educació i Gestió, FECEVAL, UCEV - Unió de Cooperatives d’Ensenyament Valencianes i Fundació Col·legis Diocesans, als qui ha comunicat que finalment s’ha de reprendre el procés este curs.

**En zones afectades per la riuada**

Aproximadament el 25 % dels centres privats concertats de la Comunitat Valenciana es troben en localitats afectades per la riuada, i des de Conselleria d’Educació es va considerar oportú ajornar per a l’any que ve el procediment de renovació, accés, modificació i pròrroga dels concerts educatius per a les tres províncies.

Finalment, amb l’alçament de la suspensió dels terminis administratius, el procediment de concerts ha de seguir el calendari fixat, per la qual cosa les sol·licituds per a este procés han de presentar-se durant el mes de gener de 2025, tal com està regulat per la normativa.

Fecha: 15/01/2025